
	ANEXE


Capitolul I. Dispoziții generale: 

Scop și definiții 

Art. 1 Prezentul regulament are ca scop stabilirea principiilor, cadrului general şi a procedurii pentru atribuirea contractelor de finanţare nerambursabilă din fonduri publice precum şi căile de atac ale actului sau deciziei autorităţilor finanţatoare care aplică procedura de atribuire a contractelor de finanţare nerambursabilă acordată din bugetul local al municipiului Timişoara pentru activități nonprofit care contribuie la implicarea comunității în implementarea strategiei de dezvoltare a municipiului Timisoara.
Art. 2 În înțelesul prezentului regulament, termenii şi expresiile de mai jos au următoarea semnificaţie: 

a) activitate generatoare de profit - activitatea care produce un profit în mod direct pentru o persoană juridică;

b) autoritate finanţatoare – Direcția de Asistență Socială a Municipiului Timișoara; 

c) beneficiar - solicitantul căruia i se atribuie contractul de finanţare nerambursabilă în urma aplicării procedurii selecţiei publice de proiecte; 

d) cheltuieli eligibile - cheltuieli care pot fi luate în considerare pentru finanţarea nerambursabilă, conform Anexei nr. 6; 

e) contract de finanţare nerambursabilă - contract încheiat, în condiţiile legii, între Direcția de Asistență Socială a Municipiului Timișoara în calitate de autoritate finanţatoare şi beneficiar; 

f) finanţare nerambursabilă - alocaţie financiară directă din fonduri publice, în vederea desfăşurării de către persoane juridice fără scop patrimonial a unor activităţi nonprofit care să contribuie la implicarea comunității în implementarea strategiei de dezvoltare a municipiului Timisoara; 

g) fonduri publice - sume alocate din bugetul local de către Direcția de Asistență Socială a Municipiului Timișoara; 

h) solicitant - orice persoană juridică fără scop patrimonial care depune o propunere de proiect;

Art. 3 Prezentul regulament stabileşte procedura privind atribuirea contractului de finanţare nerambursabilă.

Art. 4 Pentru a putea participa la procedura privind atribuirea contractului de finanţare nerambursabilă, solicitanţii trebuie să fie persoane juridice fără scop patrimonial – asociații sau fundații - care desfășoară activități nonprofit menite să sprijine realizarea unor acțiuni sau programe de interes local în vederea implicării comunității în implementarea strategiei de dezvoltare a municipiului Timisoara.
Art. 5 

(1) Finanţările nerambursabile acordate se vor utiliza numai pentru programele şi proiectele de interes public iniţiate şi organizate de către beneficiari, în completarea veniturilor proprii şi a celor primite sub formă de donaţii şi sponsorizări. 

(2) Domeniu de aplicare: La nivelul administrației publice locale de la nivelul municipiului Timișoara se acordă o atenție deosebită implementării obiectivelor Strategiei Integrate de Dezvoltare Urbană (SIDU) a Polului de Creștere Timișoara 2015-2020, aprobată prin HCLMT nr. 193/10.05.2016, modificată prin HCLMT nr. 291/28.07.2017. Obiectivul general al SIDU este ”Consolidarea rolului polarizator al Timișoarei, prin dezvoltare inteligentă și responsabilă, promovarea excelenței în educație, cercetare și afaceri, asigurarea unui spațiu urban de calitate, cu o societate multiculturală, creativă și prosperă, conectată la valorile europene”. 
Municipalitatea urmărește cu interes implementarea obiectivelor specifice ale SIDU precum și ține cont de faptul că, în cazul zonelor defavorizate din oraș, mecanismele de finanțare stabilite la nivel european și național solicită punerea în funcțiune a unui proces de mobilizare și responsabilizare comunitară pentru a putea accesa finanțarea necesară dezvoltării acestor zone. Obiectivele specifice SIDU pentru implementarea cărora este nevoie și de implicarea comunității, în cazul zonelor urbane defavorizate, sunt: 

· Obiectivul specific III. Asigurarea unui mediu social intercultural, coeziv şi dinamic, favorabil incluziunii și progresului.

· Obiectivul specific IV. Asigurarea unui habitat ecologic, confortabil şi atractiv.

· Obiectivul specific V. Promovarea unei administrații inteligente, integratoare și transparente.
Art. 6 Finanţările nerambursabile nu se acordă pentru activităţi generatoare de profit şi nici pentru activităţi din domeniile reglementate de Legea nr.182/2002 privind protecţia informaţiilor clasificate, cu modificările ulterioare. În momentul depunerii decontului final, beneficiarul va da o declaraţie pe proprie răspundere in acest sens, conform Anexei nr. 11. 

Art. 7 (1) Potrivit dispoziţiilor prezentului regulament, nu se acordă finanţări nerambursabile pentru  acoperirea unor debite ale solicitantului; 

(2) Potrivit dispoziţiilor prezentului regulament, nu se acordă finanţări nerambursabile pentru  activităţi ce presupun dezvoltarea infrastructurii solicitantului, cu excepția cazului în care aceasta reprezintă o componentă indispensabilă proiectului. 

Principii de atribuire a contractelor de finanţare nerambursabilă 

Art. 8 Principiile care stau la baza atribuirii contractelor de finanţare nerambursabilă sunt: 

a) libera concurenţă, respectiv asigurarea condiţiilor pentru ca solicitantul ce desfăşoară activităţi nonprofit să aibă dreptul de a deveni, în condiţiile legii, beneficiar; 

b) eficacitatea utilizării fondurilor publice, respectiv folosirea sistemului concurenţial şi a criteriilor care să facă posibilă evaluarea propunerilor şi a specificaţiilor tehnice şi financiare pentru atribuirea contractului de finanţare nerambursabilă; 

c) transparenţa, respectiv punerea la dispoziţia tuturor celor interesaţi a informaţiilor referitoare la aplicarea procedurii pentru atribuirea contractului de finanţare nerambursabilă; 

d) tratamentul egal, respectiv aplicarea în mod nediscriminatoriu a criteriilor de selecţie şi a criteriilor pentru atribuirea contractului de finanţare nerambursabilă, astfel încat orice solicitant ce desfăşoară activităţi nonprofit să aiba şanse egale de a i se atribui contractul respectiv; 

e) excluderea cumulului, în sensul ca aceeaşi activitate urmărind realizarea unui interes local nu poate beneficia de atribuirea mai multor contracte de finanţare nerambursabila de la Direcția de Asistență Socială a Municipiului Timişoara, Primăria Municipiului Timișoara sau alte instituţii subordonate acesteia; 

f) neretroactivitatea, respectiv excluderea posibilităţii destinării fondurilor nerambursabile unei activităţi a cărei executare a fost deja începuta sau finalizată la data încheierii contractului de finanţare;  

g) cofinanţarea, în sensul că finanţările nerambursabile trebuie însoţite de o contribuţie de minimum 10% din valoarea totală a proiectului din partea beneficiarului.

h) neredistribuirea unei sume aprobate pentru un proiect către alt proiect al aceluiaşi aplicant din cauza nerealizării proiectului selecţionat iniţial; 

i) anualitatea, în sensul derulării întregii proceduri de finanţare în cadrul anului bugetar în care s-a acordat finanţarea nerambursabilă din bugetul local; 

Art. 9 (1) Finanţarea se acordă pentru acoperirea parţială a unui program ori proiect în baza unui contract încheiat între părţi.    

            (2) Pentru aceași activitate nonprofit un beneficiar nu poate contracta decât o singură finanațare nerambursabilă de la aceeași autoritate finanțatoare în decursul unui an fiscal; 

            (3) În cazul în care un beneficiar contractează, în cursul aceluiași an calendaristic, mai mult de o finanațare nerambursabilă de la aceeași autoritate finanțatoare, nivelul finanţării totale nu poate depăşi o treime din totalul fondurilor publice alocate pentru finanţările nerambursabile;  

             (4) În vederea participării la o procedură de selecţie solicitanţii sunt obligaţi să prezinte o declaraţie pe propria răspundere care să dovedească încadrarea în prevederile alin. (2) şi (3), prevăzută la Anexa nr. 12


      (5) În cazul în care beneficiarul nu face dovada întrebuinţării sumelor conform proiectului aprobat sau nu depune raportul financiar şi raportul de activitate în termenele prevăzute, beneficiarul va avea obligaţia ca în termen de 5 (cinci) zile lucrătoare de la solicitarea finanţatorului să restituie sumele primite. 
Prevederi bugetare 

Art. 10 Programele şi proiectele de interes public vor fi selecţionate pentru finanţare în cadrul limitelor unui fond anual aprobat de către Consiliul Local al Municipiului Timişoara, stabilit potrivit prevederilor legale referitoare la elaborarea, aprobarea, executarea şi raportarea bugetului local. 

Informarea publică şi transparenţa decizională 

Art.11 Procedurile de planificare şi executare a plafoanelor fondurilor destinate finanţării nerambursabile, procedurile de atribuire a contractelor de finanţare nerambursabilă, contractele de finanţare nerambursabilă încheiate de Direcția de Asistență Socială a Municipiului Timişoara cu beneficiarii, precum şi rapoartele de execuţie bugetară privind finanţările nerambursabile constituie informaţii de interes public, potrivit dispoziţiilor Legii nr. 544/2001  privind liberul acces la informaţiile de interes public. 

Promovare  

Art. 12 Beneficiarul are obligaţia să promoveze denumirea instituţiei finanţatoare în cadrul acţiunilor / activităţilor finanţate prin modalităţile convenite între părţi, respectiv: 

- să menţioneze în toate materialele de promovare a proiectului, tipărite, expresia "Proiect realizat cu sprijinul Primăriei Municipiului Timișoara prin Direcția de Asistență Socială a Municipiului Timișoara"  împreună cu sigla Municipiului Timişoara.    

Capitolul II – Procedura de solicitare a finanţării nerambursabile

Art.13 Atribuirea contractelor de finanţare nerambursabilă se face exclusiv pe baza selecţiei publice de proiecte, procedură care permite atribuirea unui contract de finanţare nerambursabilă din fonduri publice, prin selectarea acestuia de către o comisie, cu respectarea principiilor prevăzute la art. 8. 

Art.14 Anual vor exista una sau mai multe sesiuni de selecţie a proiectelor pentru anul bugetar în curs, aplicandu-se prevederile art. 15 din Legea 350/2005 privind regimul finanţărilor nerambursabile din fonduri publice alocate pentru activităţi nonprofit de interes general. Numarul sesiunilor va fi stabilit in funcţie de existenţa resurselor bugetare în acest sens. 

Art. 15 Procedura de selecţie de proiecte, organizată de Direcția de Asistență Socială a Municipiului Timişoara va cuprinde următoarele etape:     

a) publicarea programului anual pentru acordarea finanţărilor nerambursabile în Monitorul Oficial al   României, Partea a VI-a, în cel mult 30 de zile de la data prevederii sumelor cu această destinație în bugetul Direcției de Asistență Socială a Municipiului Timișoara;     

b) publicarea anunţului de participare în Monitorul Oficial al României, Partea a VI-a, pe site-ul Primăriei Municipiului Timişoara și al Direcției de Asistență Socială a Municipiului Timișoara, cu cel puţin 30 de zile calendaristice înainte de data limită pentru depunerea proiectelor;    

c) depunerea proiectelor la Primăria Municipiului Timișoara, b-dul C. D. Loga, nr. 1, cam. 12  

d) verificarea eligibilităţii, înregistrării şi a îndeplinirii criteriilor referitoare la capacitatea tehnică şi financiară;   

e) evaluarea propunerilor de proiecte;   

f) comunicarea rezultatelor;   

g) încheierea contractului sau contractelor de finanţare nerambursabilă;   

h) publicarea anunţului de atribuire a contractului sau contractelor de finanţare nerambursabilă în Monitorul Oficial al Romaniei și pe site-ul Primăriei Municipiului Timisoara în termen de 30 de zile de la încheierea contractelor. 

Art.16 Documentaţia de solicitare a finanţării se va depune într-un exemplar (original) la Primăria Municipiului Timișoara, b-dul C. D. Loga, nr. 1, cam. 12 şi va avea menţiunea pe plic "Pentru Comisia de Evaluare și Selecție a finanțărilor nerambursabile alocate de la bugetul local pentru activități nonprofit 

de implicare a comunității în implementarea strategiei de dezvoltare a municipiului Timisoara".  

Art. 17 Propunerea de proiect are caracter ferm şi obligatoriu din punct de vedere al conţinutului şi trebuie să fie semnată, pe propria răspundere, de către solicitant sau de către o persoană împuternicită legal de acesta.  

Art. 18 Bugetul proiectului aprobat va fi exprimat exclusiv în lei (RON) şi va rămâne ferm pe toată durata de îndeplinire a contractului de finanţare nerambursabilă semnat în urma evaluării proiectului. Bugetul va fi completat în fişierul Anexa 3 şi va fi tipărit din acel fişier, disponibil pe site-ul Primăriei Municipiului Timișoara și al Direcției de Asistență Socială a Municipiului Timișoara. 

Art. 19 Documentaţia solicitanţilor va conţine următoarele acte: 

a) formularul de solicitare a finanţării conform Anexei nr. 1 a Regulamentului; 

b) bugetul de venituri şi cheltuieli al programului/proiectului, completat conform art. 18 și conform anexei 3 la prezentul Regulament; 

c) buget narativ - buget prin care vor fi fundamentate toate categoriile de cheltuieli prevăzute; 

d) dovada existenţei surselor de finanţare proprii (minim 10% din valoare proiectului) se face cu ajutorul urmatoarelor documente financiar-contabile:  

- extras de cont, nu mai vechi de zece zile la depunerea proiectului, ce dovedeşte disponibilitatea financiară pentru proiect; 

- balanţa analitică de verificare din luna precedentă depunerii proiectului. 

e) actul constitutiv, statutul şi certificatul de înregistrare fiscală, certificat de înscriere în registrul asociaţiilor şi fundaţiilor şi actele adiţionale respectiv acte juridice echivalente, după caz; 

f) situaţiile financiare anuale la data de 31 decembrie a anului precedent, înregistrate la Direcţia Generală Regională a Finanţelor Publice Timişoara. In cazul în care acestea nu sunt finalizate, se vor depune situaţiile aferente exerciţiului financiar anterior;  

g) dovezi din care să rezulte că solicitantul nu are datorii la bugetul de stat şi bugetul local, respectiv: 

· certificat de atestare fiscală eliberat de Direcţia Generală Regională a Finanţelor Publice Timişoara care să ateste situaţia privind plata taxelor şi impozitelor la bugetul general consolidat, valabil la data prezentării acestuia, în original; 

· certificat de atestare fiscală eliberat de Direcţia Fiscală a Primăriei Municipiului Timişoara care să ateste situaţia privind plata taxelor şi impozitelor la bugetul local, valabile la data prezentării acestora, în original;

h) CV-ul coordonatorului de proiect din care să rezulte ca are competenţă în domeniul căruia i se adresează proiectul, completat conform Anexei nr. 8 și CV-urile echipei de proiect;

i) declaraţia de imparţialitate, întocmită conform Anexei nr. 5;  

j) declaraţie pe propria răspundere care să dovedească încadrarea în prevederile art.9  alin. (2) şi (3) din Regulament, întocmită conform Anexei nr. 12; 

k) alte documente considerate relevante de către solicitant. 

Art. 20 În vederea organizării competiţiei de selecţionare a proiectelor de finanţare nerambursabilă, documentaţiile prevăzute la art. 19 din Regulament se vor depune în termenul stabilit de către Direcția de Asistență a Municipiului Timișoara prin anunţul de participare. 

Tabel verificare listă documente necesare pentru depunerea dosarului de solicitare a unei finanţări nerambursabile (documentele justificative vor respecta aceasta ordine, de la începutul dosarului spre finalul acestuia)  

	Nr. Crt.
	Documente
	Verificare 

	1
	Original - Cerere tip de finanţare, exemplar 1, semnat, ştampilat
	

	2
	Bugetul de venituri şi cheltuieli al programului/proiectului, completat conform art. 18
	


	3
	Bugetul narativ – buget prin care vor fi fundamentate toate categoriile de cheltuieli prevăzute
	

	4
	Dovada existenţei surselor de finanţare proprii (extras de cont și balanța analitică)
	

	5
	Copie după Actul constitutiv – semnat și ștampilat cu mențiunea "conform cu originalul"
	

	6
	Copie după Statut - semnat şi ştampilat cu menţiunea „conform cu originalul”;
	

	7
	Copie după Certificatul de înregistrare în registrul asociaţiilor şi fundaţiilor și Certificatul de înregistrare fiscală - semnat şi ştampilat cu menţiunea „conform cu originalul”;  
	

	8
	Situaţiile financiare anuale la data de 31 decembrie a anului precedent, înregistrate la la Direcţia Generală Regională a Finanţelor Publice Timişoara 
	

	9
	Dovezi din care să rezulte că solicitantul nu are datorii la bugetul de stat şi bugetul local: certificat de atestare fiscală eliberat de Direcţia Generală Regională a Finanţelor Publice Timişoara și certificat de atestare fiscală eliberat de Direcţia Fiscală a Primăriei Municipiului Timişoara
	

	10
	Curriculum Vitae al coordonatorului de proiect și al echipei de proiect
	

	11
	Declaraţia de imparţialitate, conform Anexei 5
	

	12
	Declaraţie pe propria răspundere care să dovedească încadrarea în prevederile art.9  alin. (2) şi (3) din Regulament, Conform Anexei 12
	

	13
	Documente privind colaborarea sau parteneriatul cu alte consilii locale sau cu organizaţii guvernamentale şi neguvernamentale, dacă este cazul 
	

	14
	Alte documente considerate relevante de către solicitant
	


Capitolul III - Criteriile de selecţionare a proiectelor în vederea jurizării

Art. 21 (1) Este exclus dintr-o procedură pentru atribuirea contractului de finanţare nerambursabilă, respectiv nu este eligibil, solicitantul care se află în oricare dintre următoarele situaţii:  

a) solicitanţii au conturile bancare blocate;      

b) solicitanţii nu au respectat un contract de finanţare anterior (în acest caz le va fi suspendat dreptul de a participa la atribuirea contractului de finanţare pe o perioadă de un an de zile);     

c) solicitanţii au prezentat declaraţii inexacte la o participare anterioară;     

d) nu şi-a îndeplinit obligaţiile de plată exigibile a impozitelor şi taxelor către stat, precum şi a contribuţiei pentru asigurările sociale de stat;     

e) furnizează informaţii false în documentele prezentate;     

f) a comis o gravă greşeală în materie profesională sau nu şi-a îndeplinit obligaţiile asumate printr-un alt contract de finanţare nerambursabilă;     

g) face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare.     

h) se afla în litigiu cu instituţia publică căreia îi solicită atribuirea unui contract de finanţare: Direcția de Asistență Socială a municipiului Timișoara, Primăria Municipiului Timişoara, Consiliul Local Timişoara sau cu Primarul Municipiului Timişoara.     

(2) Autoritatea finanţatoare are dreptul de a cere solicitanţilor prezentarea de documente care dovedesc eligibilitatea în sensul prevederilor alin. (1), precum şi documente edificatoare care să dovedească o formă de înregistrare ca persoană juridică.

(3) Criteriile privind capacitatea financiară și capacitatea tehnică sunt obligatorii, iar neîndeplinirea unui criteriu duce la respingerea solicitării de finanțare. Acestea sunt: 

· solicitantul este entitate nonprofit constituită în urma unui parteneriat între enitități provenind din sectorul public, privat și societatea civilă;   

· solicitantul este entitate nonprofit care are prevăzut în statut activități care privesc dezvoltarea zonelor urbane defavorizate;

· în coordonarea proiectului pentru care se solicită finanțare este implicată o persoană cu experiență de minim 2 ani în domeniul la care face referință proiectul; 

· în derularea activităților entității nonprofit pentru care se solicită finanțare sunt implicate persoane cu experiență, de minim un an, în domeniul la care face referință proiectul;

· solicitantul este entitate nonprofit care poate dovedi că a realizat și a depus în termenul prevăzut de legislație situația financiară anuală la Direcția Regională a Finanțelor Publice Timiș;

· solicitantul este entitate nonprofit care face dovada că are capacitatea de a asigura cofinanțarea proiectului de minim 10% din valoarea acestuia.    

 Art. 22 Nu se finanţează programe, proiecte care prevăd pregătirea unor activități care se desfăşoară în afara perioadei de implementare a proiectului  şi/ sau în alte localități. 

 Art. 23 Nu vor fi selectate în vederea jurizării proiectele a căror documentaţie este incompletă şi nu respectă prevederile art.19 din prezentul regulament.

Capitolul IV – Organizarea şi funcţionarea comisiei de evaluare şi selecţie a proiectelor 

Art. 24 Comisia de evaluare şi selecţie a proiectelor sunt formate din minim șapte membri. Membrii comisiilor vor fi numiţi prin dispoziţie a Primarului Municipiului Timişoara.   

Art. 25 Şedinţele comisiei sunt conduse de un preşedinte, ales dintre membrii comisiei, prin vot deschis. 

Art. 26  Preşedintele comisiei va asigura convocarea şi prezenţa membrilor comisiei, în termen de 5 zile de la data comunicării de către secretarul comisiei a problemelor a căror rezolvare este de competenţa comisiei.   

Art. 27  La şedinţa de evaluare și selecție a proiectelor pot fi invitaţi şi membrii ai Comisiilor de specialitate ale Consiliului Local a Municipiului Timişoara, în funcție de specificul activităților pentru care se acordă finanțare nerambursabilă. 

Art. 28 Secretarul comisiei, precum şi supleantul secretarului vor fi desemnaţi din cadrul Direcției de Asistență Socială a municipiului Timișoara. Secretarul şi supleantul nu au drept de vot. 

Art. 29 Comisia hotărăşte prin votul majorităţii simple a membrilor. 

Art. 30 Decizia comisiei, însoţită de rapoartele de evaluare privind atribuirea contractelor de finanţare nerambursabilă, va fi înaintată spre aprobare către Comisiile de specialitate ale Consiliului Local a Municipiului Timişoara prevăzută la art. 27 iar apoi supusă votului în plenul Consiliului Local al Municipiului Timişoara.  

Art. 31 (1) În vederea soluţionării eventualelor contestaţii depuse de candidaţi, la nivelul autorităţii se înfiinţează o Comisie de soluţionare a contestaţiilor ai cărei membrii  vor fi numiţi prin dispoziţie a Primarului Municipiului Timişoara. Comisia de soluţionare a contestaţiilor va fi compusă din minim 3 reprezentanți. 

(2) În componenţa Comisiei de soluţionare a contestaţiilor nu pot fi numiţi membrii care au făcut parte din Comisia de evaluare şi selecţie. 

(3) Fiecare membru al Comisiilor menţionate mai sus va completa o declaraţie de imparţialitate şi confidenţialitate, conform Anexei nr. 9 

(4) Din Comisii nu vor face parte persoane care deţin o funcţie de conducere în cadrul asociaţiilor sau fundaţiilor care solicită finanţare pentru sesiunea de selecţie în curs  

(5) Comisia de evaluare şi selecţie a proiectelor şi, după caz, Comisia de soluţionare a contestaţiilor au următoarele atribuţii: 

- verificarea eligibilităţii, înregistrării şi a îndeplinirii criteriilor de participare impuse; 

- examinarea şi evaluarea ofertelor; 

- analizează şi notează proiectele în conformitate cu grila de acordare a  punctajelor; 

- stabileşte ierarhia ofertelor în funcţie de valoarea, importanţa sau reprezentativitatea proiectului, pe baza punctajului acordat; 

- poate indica liniile de buget care vor putea fi finanţate din cadrul Bugetului contractului de finanţare; 

- poate invita la un interviu asociaţia/fundaţia care a iniţiat propunerea de proiect sau poate solicita în scris clarificări referitor la proiectul propus; 

- întocmeşte Raportul intermediar respectiv Raportul Final. 

Art.32 La finalizarea lucrărilor Comisia de evaluare şi selecţie va întocmi un Raport intermediar. Lista proiectelor selectate va fi adusă la cunoştinţă publică. 

Art.33 În cazul în care există contestaţii Comisia de soluţionare a contestaţiilor va analiza solicitările şi la finalizarea lucrărilor va înainta un Raport intermediar către Comisia de evaluare şi selecţie. 

Art.34 Comisia de evaluare şi selecţie va lua act de Raportul intermediar al Comisiei de soluţionare a contestaţiilor şi va înainta Raportul final al procedurii de selecţie către Direcția de Asistență Socială a Municipiului Timişoara, raport ce se constituie anexa a Hotărârii Consiliului Local de aprobare a rezultatului selecţiei. 

Art.35 Comisia de evaluare şi selecţie a proiectelor se întruneşte ori de câte ori se impune analiza de specialitate a unei solicitări venite din partea solicitanţilor a căror propuneri de proiecte au fost selectate spre finanţare sau proiecte care au fost deja contractate. 

Art.36 (1) Solicitanţii nemulţumiţi de modul de respectare a procedurii privind organizarea şi desfăşurarea selecţiei de oferte  pot depune contestaţie în termen de maximum 3 zile lucrătoare de la data publicării rezultatului selecţiei.  

(2) Soluţionarea contestaţiilor se va realiza de către Comisia de soluţionare a contestaţiilor. 

(3) Contestaţiile vor fi soluţionate în termen de maxim 5 zile lucrătoare de la data expirării termenului de depunere a contestaţiilor. 

(4) Contestaţia se formulează în scris şi va conţine următoarele: 

- datele de identificare ale contestatarului; 

- numărul de referinţă al cererii de finanţare şi titlul proiectului; 

- obiectul contestaţiei; 

- motivele de fapt şi de drept; 

- dovezile pe care se întemeiază; 

- semnătura contestatarului sau a împuternicitului acestuia, precum şi ştampila.

Capitolul V – Procedura evaluării şi selecţionării proiectelor 

Art. 37 Eligibilitatea programelor/proiectelor/acţiunilor de implicare a comunității în implementarea strategiei de dezvoltare a municipiului Timisoara

Solicitantul, în elaborarea programelor/proiectelor şi/sau acţiunilor de implicare  a comunității în implementarea strategiei de dezvoltare a municipiului Timisoara va ţine cont de faptul că Direcția de Asistență Socială a municipiului Timișoara, Primăria Municipiului Timișoara şi Consiliul Local consideră importantă şi oportună finanţarea proiectelor ținând cont de Strategia Integrată de Dezvoltare Urbană (SIDU) a Polului de Creștere Timișoara 2014-2020. Având în vedere că mecanismele de finanțare europene și naționale permit accesarea anumitor tipuri de finanțări din fonduri europene, necesare dezvoltării zonelor urbane defavorizate, numai în urma stabilirii unor modalități de mobilizare și implicare a comunității, se vor finanța programe/proiecte sau acțiuni care au acest scop. Pentru implementarea SIDU a fost prevăzut un portofoliu de proiecte care urmează a fi finanțate în principal din fondurie europene, conform mecanismelor de finanațare stabilite la nivel european și național. În ceea ce privește proiectele destinate zonelor defavorizate, cu populație aflată în risc de excluziune socială, mecanismele europene și naționale solicită mobilizarea comunității, reprezentată de organizații publice și private și implicarea acesteia în procesul de concepere și selectare a celor mai eficiente intervenții. Intervențiile destinate acestor zone trebuie să răspundă nevoilor legate de accesul redus sau lipsa accesului la condiții decente de locuire, la infrastructură și resurse educaționale, la ocupare și oportunități de ocupare, la servicii medicale de calitate în paralel cu propunerea unor soluții legate de amenajarea spațiului urban degradat și a altor spații publice urbane. Obiectivele specifice SIDU care vor putea fi implementate, în cazul zonelor urbane defavorizate, numai ca urmare a stabilirii unui mecanism de consultare și mobilizare comunitară sunt:  
· Obiectivul specific III. Asigurarea unui mediu social intercultural, coeziv şi dinamic, favorabil incluziunii și progresului cuprinzând programele

· P.3.2. Promovarea responsabilității locale privind egalitatea de șanse și incluziunea socială și măsurile

·  M.3.2.1. Reabilitarea, extinderea și înființarea de locuințe sociale și spații destinate asistenței sociale 

· M.3.2.2. Încurajarea integrării socio-economice a persoanelor beneficiare de ajutorul social și a persoanelor din grupuri cu grad ridicat de risc 

· P.3.3. Ameliorarea stării de sănătate a populației, prin prevenție și acces echitabil la servicii de sănătate performante și măsurile

·  M.3.3.1. Construcția, modernizarea și dotarea infrastucturii de sănătate

· M.3.3.2. Construcția/amenajarea de centre comunitare socio-medicale integrate, în arealele izolate/dezavantajate și sprijinirea lor financiară și logistică 

· M.3.3.3. Susținerea proiectelor de educație pentru sănătate, screening pentru bolile cu incidență ridicată, respectiv realizarea evaluării periodice a stării de sănătate a populație 

· P.3.4. Consolidarea unui învățământ dinamic și atractiv, adaptat cerințelor pieței muncii, vector al dezvoltării inteligente și măsurile

·  M.3.4.2. Construcția, extinderea, modernizarea și dotarea spațiilor de învățământ 

· M.3.4.3. Încurajarea excelenței în educație și a schimbului de bune practici

· Obiectivul specific IV. Asigurarea unui habitat ecologic, confortabil şi atractiv cuprinzând programele:

· P.4.1. Protejarea și conservarea durabilă a mediului, pentru o viață sănătoasă, un mediu urban echilibrat și armonios pentru locuitori și măsurile

· M.4.1.3. Creșterea suprafețelor de spații verzi, prin amenajarea de parcuri, scuaruri, fațade verzi, grădini etajate în zonele rezidențiale dens populate și prin extinderea perdelelor forestiere, a perdelelor ecologice

· Obiectivul specific V. Promovarea unei administrații inteligente, integratoare și transparente cuprinzând programele:
· P.5.2. Creșterea apropierii administraţiei locale de cetăţeni, prin generalizarea practicilor democraţiei participative și măsurile
·  M.5.2.2. Creşterea atenţiei acordate grupurilor defavorizate, prin promovarea de proiecte de incluziune socială şi culturală
Astfel finanțarea publică nerambursabilă va fi destinată entităților nonprofit care prin activitatea lor contribuie la realizarea obiectivelor specifice ale SIDU enumerate mai sus, în cadrul zonelor urbane defavorizate, și pot dovedi că  implementarea proiectelor/programelor/acțiunilor se va face prin intermediul unui mecanism de consultare și mobilizare comunitară.  
Art.38 Date limită de desfăşurare a programelor/proiectelor/acţiunilor de implicare  a comunității în implementarea strategiei de dezvoltare a municipiului Timisoara

Finanţarea nerambursabilă a programelor, proiectelor şi acţiunilor de implicare a comunității în implementarea strategiei de dezvoltare a municipiului Timisoara se aprobă pentru activităţile derulate în intervalul de la data semnării contractului de finanţare şi până în prima decadă a lunii decembrie a anului curent. 
Art.39 Cofinanţare  

Direcția de Asistență Socială a Municipiului Timișoara acordă finanţări nerambursabile pentru programe, proiecte şi acţiuni de implicare  a comunității în implementarea strategiei de dezvoltare a municipiului Timisoara în limita creditelor bugetare alocate cu această destinaţie.  

Orice finanţare nerambursabilă nu poate depăşi 90% din bugetul total al programului, proiectului sau acţiunii. Diferenţa se acoperă din resursele proprii ale solicitantului.  

Solicitanţii asigură contribuţia beneficiarului de minim 10% din costul total al programului, proiectului şi/ sau acţiunii propus/e spre finanţare. Contribuţia proprie a beneficiarului  se constituie sub forma contribuţiei în numerar, dovedită prin extras de cont şi balanţă analitică de verificare din luna precedentă începerii proiectului. 

Art.40 Cererea de finanţare este însoţită de toate anexele menţionate în Regulament. 

Documentaţiile de solicitare a finanţării vor fi comunicate de urgenţă, pe măsura înregistrării, secretariatului Comisiei de evaluare şi selecţionare. Secretariatul comisiei nu va accepta documentaţiile înregistrate după termenul limită corespunzător sesiunii de finanţare. Acestea vor fi returnate solicitantului cu prioritate. 

Art.41 Documentaţia de solicitare a finanţării este analizată de către membrii Comisiei de evaluare şi selecţionare în termenul stabilit prin anunţul de participare şi va fi notată potrivit criteriilor de evaluare. 

Art.42 Comisia de evaluare şi selecţionare înaintează procesul verbal de stabilire a proiectelor câştigătoare a procedurii de selecţie Direcției de Asistență Socială a Municipiului Timişoara în vederea întocmirii proiectului de hotarare de consiliu privind alocarea sumelor din bugetul local. 

Art.43 În termen de 30 zile de la data încheierii selecţiei secretarul comisiei comunică în scris aplicanţilor rezultatul selecţiei, precum şi fondurile propuse a fi alocate. 

Art.44 Toate cererile selecţionate potrivit art. 21, 22, 23 din Regulament sunt supuse evaluării pe baza următoarei grile de evaluare:

	Criterii de evaluare 
	Punctaj maxim

	1. Relevanţă şi coerenţă
	30

	1.1. Cât de relevant este proiectul pentru nevoile comunităţii locale, așa cum sunt formulate în Strategia Integrată de Dezvoltare Urbană?
	10

	1.2. Cât de clar definit şi strategic este ales grupul/ grupurile ţintă ?
	5

	1.3. Cât de relevante sunt obiectivele proiectului ? (Obiective SMART- S-specific, M-măsurabil, A-posibil de atins, Rrealist, T-definit în timp).
	5

	1.4. Cât de coerente, necesare şi practice sunt activităţile propuse în cadrul proiectului corelate cu obiectivele stabilite?
	5

	1.5.În ce măsură proiectul conţine elemente specifice care adaugă valoare (ex. soluţii inovatoare, modele de punere în practică, etc.)
	5

	2. Metodologie
	30

	2.1. Cât de coerent este conţinutul proiectului ? (coerenţă = obiective-activităţi-rezultate-impact in rândul grupului ţintă şi comunităţii)  
	10

	2.2. Cât de relevant este nivelul de implicare al partenerilor din proiect ? Notă: dacă nu există parteneri, acest punctaj va fi de 1
	5

	2.3. În ce măsură proiectul vizează rezultate de impact remarcabil în comunitatea locală ?
	5

	2.4. În ce măsură proiectul este afectat de eventuale riscuri interne/ externe?
	5

	2.5. Vizibilitatea proiectului.
	5

	3.Management
	15

	3.1. În ce măsură experiența managerului de proiect este relevantă pentru activitățile proiectului
	5

	3.2. În ce măsură experiența echipei de proiect este relevantă pentru activitățile proiectului
	5

	3.3. În ce măsură este stabilit un sistem adecvat de monitorizare și raportare a activităților proiectului
	5

	4. Durabilitate
	5

	4.1. În ce măsură proiectul va avea un impact sustenabil asupra grupului/ grupurilor ţintă ?
	5

	5. Buget şi eficacitatea costurilor
	20

	5.1. În ce măsură bugetul este clar, realist şi detaliat pe capitole de cheltuieli, în raport cu activităţile propuse, corelate cu obiectele stabilite ?
	10

	5.2. În ce măsură sunt necesare cheltuielile propuse pentru implementarea proiectului ? 
	5

	5.3. În ce măsură proiectul prevede autofinanţare de perspectivă?
	5

	Punctaj maxim
	100 


Notă: Nu poate fi luat în considerare pentru a fi finanţat un proiect care nu a întrunit un minim de 65 de puncte.

Capitolul VI – Încheierea contractului de finaţare 

 Art.45 Contractul se încheie între Direcția de Asistență Socială a municipiului Timișoara şi solicitantul selecţionat în termen de maxim 5 de zile de la data comunicării rezultatului sesiunii de selecţie a proiectelor pe site-ul Primăriei Municipiului Timişoara. In cazul nerespectării acestui termen de către beneficiar  contractul nu va mai fi încheiat. 

Art. 46 La contract se vor anexa formularul de solicitare a finanţării precum şi bugetul de venituri şi cheltuieli al programului/proiectului. 

Art.47 (1) În vederea încheierii Contractului de finanţare, se vor solicita beneficiarilor următoarele documente:  

a) dovada existenţei surselor de finanţare proprii (extrase de cont bancar, în copie semnate şi ştampilate cu menţiunea „conform cu originalul”  

b) Declaraţie notarială de angajament, conform Anexei nr. 10  

(2) În cazul în care finanţarea acordată este mai mică decât finanţarea solicitată, contribuţia beneficiarului va fi redusă proporţional, iar bugetul de venituri şi cheltuieli se va întocmi ţinând cont de valoarea finanţării acordate şi de contribuţia solicitantului diminuată în mod corespunzător.  

(3) Formula de calcul a contribuţiei minime a beneficiarului este:

FA/FS*CP iniţială pentru cheltuielile eligibile, 

unde  

FA - suma finanţare acordată 

FS - suma finanţare solicitată în cererea de finanţare 

CP iniţială pentru cheltuielile eligibile - contribuţia proprie pentru cheltuielile eligibile (din cererea de finanţare)  

(4) Contractul de finanţare se încheie doar în măsura în care s-a făcut dovada existenţei contribuţiei beneficiarului şi au fost depuse toate documentele enumerate la alin (1). 

(5) Contractul cadru de finanţare este Anexa nr. 2 a prezentului Regulament.  

(6) Contractul de finanţare va fi completat de către beneficiar (inclusiv anexele), ştampilat şi semnat de către beneficiar, reprezentantul legal, coordonatorul de proiect şi de către responsabilul financiar al beneficiarului.

Tabel verificare documente necesare încheierii contractului de  finanțare

	Nr. crt. 
	Documente
	Verificare

	1
	Copie - Dovada existenţei surselor de finanţare, extrase de cont bancar,  

semnate şi ştampilate cu menţiunea „conform cu originalul”.
	

	2
	Original – Declaraţie notarială de angajament, Anexa nr. 10
	


Capitolul VII – Procedura privind derularea contractului de finaţare 

Art. 48 Cheltuielile eligibile vor putea fi finanţate în baza unui contract de finanţare nerambursabilă numai în masura în care sunt justificate şi oportune şi au fost contractate în perioada executării contractului. 

Art. 49 Categoriile de cheltuieli eligibile şi neeligibile sunt cuprinse în Anexa nr. 6 la prezentul regulament 

Art. 50 Autoritatea finanţatoare şi beneficiarul pot stabili în contractul de finanţare nerambursabilă ca plăţile către beneficiar să se facă în maxim 3 tranşe, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului. 

Art. 51  Finanţarea pentru o tranşă aferentă unei etape următoare a programului sau proiectului (exceptând avansul acordat) se acordă doar în baza documentelor justificative a cheltuielilor. 

Art.52 Este exclusă posibilitatea destinării fondurilor nerambursabile unei activităţi a cărei executare a fost deja începută sau finalizată la data încheierii contractului de finanţare. 

Art. 53 Prima tranşă, avans, nu poate depăşi 45% din finanţarea acordată. O nouă tranşă se poate acorda doar după decontarea integrală a tranşei anterioare. 

Art. 54 Suma avansată şi nejustificată prin raportări intermediare nu poate depăşi nici un moment al derulării contractului 45% din valoarea finanţării. Un procent de 10 % din valoarea finanţării nerambursabile va putea fi acordat doar după încheierea proiectului şi raportarea finală.   

Capitolul VII Modificarea contractului (Act adiţional, Aviz, Notificare) 

 Art. 55 Contractul poate să fie modificat numai în cazuri temeinic justificate, cu acordul ambelor părţi, consemnat în scris prin Act adiţional. Notificarea este unilaterală. 

Art. 56 În cazul în care beneficiarul constată că din motive obiective, independente de modul lui de organizare, activitățile cuprinse în Contractul de finanţare nu pot fi duse la îndeplinire, are posibilitatea să solicite încheierea unui act adiţional al Contractului de finanţare prin depunerea unui Memoriu justificativ cu cel puţin 10 zile lucrătoare înainte de desfăşurarea acțiunilor propuse a fi modificate. 

Art.57 (1) Comisia de evaluare şi selecţie a proiectelor evaluează Memoriul justificativ şi poate să reconfirme sau nu, punctajul acordat anterior. 

(2) În cazul reconfirmării punctajului, Comisia va recomanda încheierea Actului adiţional. În situaţia reducerii punctajului sub 65 de puncte, propunerea de proiect iniţial devine neeligibilă, iar Contractul de finanţare este reziliat. 

Art. 58  Schimbarea adresei sau modificarea contului bancar al Beneficiarului poate face obiectul unei simple Notificări. 

Art. 59 Controlul asupra desfăşurării proiectelor, precum şi  asupra modului de utilizare a sumelor acordate sub forma finanţărilor nerambursabile se exercită de reprezentanţii autorităţii finanţatoare, precum şi de organele cu atribuţii în domeniul controlului financiar – fiscal, în conformitate cu prevederile legale.

Capitolul VIII Durata Contractului de finanţare 

 Art. 60 (1) Contractul intră în vigoare la data semnării lui de către ultima parte, directorul Direcției de Asistență Socială a Municipiului Timişoara. 

(2) Data începerii implementării Proiectului este ziua următoare intrării în vigoare a Contractului. 

(3) Durata Contractului de finanţare: este considerat numărul de luni de implementare menţionate în cererea de finanţare, fără a depăşi prima decadă a lunii decembrie a anului curent. 

Capitolul IX Decontul de cheltuieli

Art.61 Stabilirea eligibilităţii unei cheltuieli

1) Cheltuielile eligibile vor putea fi finanţate în baza unui contract de finanţare nerambursabilă numai în măsura în care sunt justificate şi oportune şi au fost contractate înperioada executării contractului.
2) Pentru a fi aprobată şi decontată o cheltuială trebuie să fie eligibilă. Acelaşi criteriu deeligibilitate este valabil atât pentru cheltuielile aferente finanţării alocate, cât şi pentru celeaferente contribuţiei proprii a beneficiarului, cu menţiunea că acestea din urmă vor fi doar aprobate, nu şi decontate. În acest sens, se va ţine cont de toate restricţionăriile prezentate în acest Regulament.

3) Pentru a fi eligibilă o cheltuială trebuie să îndeplinească cumulativ următoarele condiţii :

- să fie legală, mai precis să se încadreze în liniile bugetare cuprinse in Bugetul de veniturişi cheltuieli și al Contractului de finanţare. În consecinţă, o încadrare corectă pe liniile bugetare asigură respectarea legalităţii cheltuielilor efectuate;

- să îndeplinească toate cerinţele de formă şi conţinut specifice documentelor justificative,cuprinse în prezentul Regulament;

- să fie efectuată după data semnării de către ambele părţi a Contractului de finanţare;
- cheltuiala să fie justificată, oportună şi efectuată în vederea realizării activităţilor cuprinseîn Contractul de finanţare;

-să fie inregistrată în contabilitatea beneficiarului,să fie identificabilă şi verificabilă,să fie dovedită prin documente originale;

-să fie conformă cu prevederile legislatiei nationale si comunitare în special în ceea ce privește regimul achizițiilor publice și al domeniului financiar contabil, prin respectarea legislației în vigoare

Art.62 Încadrarea pe liniile bugetare

1) Pentru a fi eligibilă, o cheltuială trebuie să fie încadrată conform liniilor bugetare din bugetul de venituri și cheltuieli. Încadrarea corectă asigură respectarea legalităţii cheltuielilor.

2) Fiecărei cheltuieli îi va fi stabilită apartenenţa la linia bugetară corespunzătoare (în funcţie de elementele descrise in tabelul cu cheltuielile eligibile, Anexa nr. 13) şi va fi decontată ca atare.

3) Nu se admite decontarea utilităţilor (gaz, curent, apă, telefon etc.) aferente sediilor care nu au legatura directă cu derularea proiectului.
Art.63 Cheltuieli pentru realizarea proiectului

Cheltuielile eligibile vor putea fi finanțate în baza unui contract de finanțare nerambursabilă numai în măsura în care sunt justificate și oportune și au fost contractate în perioada executării contractului.

Categoriile de cheltuieli eligibile si neeligibile sunt cuprinse în anexele nr 6 și 13 la prezentul regulament

Autoritatea finanțatoare își rezervă dreptul de a face modificări atât în perioada derulării contractului de finanțare nerambursabilă, cât și ulterior validarii rapoartelor intermediare/ finale, în scopul completării dosarului de finanțare nerambursabilă. Finanțatorul are acces si poate să solicite orice document din partea finanțatului. În situația în care beneficiarul se încadrează în prevederile art. 4, alin. (1) conform Legii nr. 98/2016 privind achizițiile publice, va realiza achizițiile în proiect prin intermediul SICAP (noul SEAP). 
Potrivit Codului fiscal, se consideră prestare de servicii orice operaţiune care nu este livrare de bunuri. În consecinţă, BVC (Anexa nr.3) este compus din:

- linii bugetare care reprezintă „livrări de bunuri” 
- linii bugetare care reprezintă „prestări de servicii”

Autoritatea finanţatoare şi beneficiarul stabilesc prin contractul de finanţare nerambursabilă ca plăţile către beneficiar să se facă în tranşe, respectiv: avans, transă intermeriară și tranșă finală, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului.

Prima tranşă, avans, va fi de 45% din finanţarea acordată. 

A doua tranşă de 45% din finanțarea acordată se poate acorda doar după decontarea integrală a primei tranșe.Solicitarea celei de-a doua  tranșă se va face pâna cel târziu în ultima zi lucrătoare din trimestrul III al anului curent  . Finanţarea pentru o tranşă aferentă unei etape următoare a proiectului (exceptând avansul  de 45 % acordat) se acordă doar in baza documentelor justificative a cheltuielilor.

Solicitarea tranșei finale in procent de 10% din valoarea finanțării nerambursabile  se va face pâna cel târziu în prima decadă a lunii decembrie a anului curent. Termenul de depunere a raportului final este de 10 zile de la încheierea activității, dar nu mai tarziu de prima decadă a lunii decembrie a anului curent.
Suma acordată și neutilizată pâna în prima decadă a lunii decembrie a anului curent va fi evidențiată în raportul financiar final si se va restitui finanțatorului în primele 5 zile lucrătoare ale anului următor.
Art. 64 Reguli de prezentare a documentelor financiar contabile justificative

Documentele vor respecta următoarele cerinţe:

1. vor fi îndosariate în ordinea liniilor bugetare aşa cum acestea sunt ordonate în Bugetul de venituri şi cheltuieli al proiectului (Anexa nr. 3) aferent Contractului de finanțare.

2. dosarul de decont se va depune obligatoriu până cel târziu în ultima zi lucrătoare din trimestrul III al anului curent pentru tranșa a doua și până cel târziu la prima decadă a lunii decembrie a anului curent pentru tranșa finală Proiectele pentru care nu s-au depus rapoartele în termenul specificat nu vor obţine tranşa următoare.

3. fiecare cheltuială va fi prezentată sub forma unui pachet format din:

- factură;

- documentul de plată (chitanțe, ordine plată, dispoziție plată,borderouachiziție);

- contractul/comandă;

- proces verbal de recepție a produselor/serviciilor/NIR;

- alte documente justificative, în funcție de tipul cheltuielii.

4. toate documentele vor fi semnate şi ştampilate prezentate în copie lizibilă, semnată pentru conformitate cu originalul.

5. fiecare linie bugetară utilizată va fi delimitată prin separatoare;

6. dacă un document contabil se referă la mai multe linii bugetare, acesta va fi prezentat încopie în secţiunea fiecărei linii bugetare la care se referă. La fel, dacă documentul este  inclus în două deconturi ale aceluiaşi proiect.

7. documentele contabile justificative vor respecta aceste reguli pentru fiecare sursă de finanţare. Astfel, se va incepe cu documentele aferente sumei acordate de către autoritatea finanţatoare urmând documentele aferente contribuţiei beneficiarului şi cele vizând contribuţia proprie.

8. dosarul de decont va conține un număr de telefon sau e-mail al persoanei care răspunde deîntocmirea decontului.
Art. 65 Cerinţe asupra conţinutului documentelor justificative

1. Raportul financiar intermediar / final constă în completarea unui formular regăsit ca anexă a prezentului Regulament.

2.Documente justificative de natură contabilă:

a) Contract;

b) Comandă;

c) Factură;

d) Chitanță/ordin plată/stat plată/dispoziție de plată/borderou achiziție;

e) Proces verbal recepție;

f) Notă de intrare – recepție;

g) Notă de justificare;

h) Tabel participanți/invitați/echipa proiect.

a) Contractul încheiat între Beneficiar şi Furnizor/Prestator

-contractul va conține toate elementele obligatorii (număr, dată, părţi, obiect, valoare,durată).

-nu se vor admite corecturi asupra datei şi numărului contractului;

-data contractului nu poate fi anterioară datei de încheiere a contractului de finanțare;

-data contractului nu poate fi ulterioară evenimentului sau acțiunii la a cărei realizarecontribuie prin cheltuială angajată;

-contractul va conține toate datele de identificare ale părților;

-una dintre părți este obligatoriu beneficiarul finanțării;

-persoanele care reprezintă părțile sunt cele care semnează contractul;
-in obiectul contractului este obligatorie menţionarea titlului proiectului precum şi, după caz, a acțiunii sau a evenimentului din cadrul proiectului la care acesta se referă. Se vor aduce toate precizările legate de obiectul contractului: data calendaristică (ora, după caz), locația etc.

-se vor menționa denumirea exactă şi detaliată a produselor furnizate sau serviciile prestate;

-in cazul în care contractul are anexe acestea vor fi prezentate alături de contract;

-anexele contractului vor avea număr şi dată, nu se vor admite corecturi. Anexa nu poate avea o dată anterioară contractului;

-in cazul în care contractul face referire la o comandă, aceasta trebuie prezentată alături de contract;

-in funcție de obiect, contractul va fi înscris în Raportul de activitate în dreptul evenimentului la a cărui realizare a contribuit;

 -obiectul contractului va reprezenta obiectul Procesului de predare-recepție întocmit la finalizarea activității contractate;

-este obligatorie corelația dintre obiectul contractului şi linia bugetară aferentă (valabilşi în cazul unui contract cadru)-(de exemplu: nu poate fi inclusă pe linia bugetară Cheltuieli de transport, o cheltuială care are ca obiect servicii de cazare);

-este obligatorie legătura directă dintre obiectul contractului şi conținutul proiectului(De exemplu: serviciile de cazare nu reprezintă o cheltuială eligibilă dacă în descrierea proiectului nu se prevede nici o deplasare);

-este obligatorie corelația dintre obiectul contractului şi codul CAEN al parteneruluide contract (în timpul verificării poate fi solicitat codul CAEN al prestatorului).

-in cazul în care obiectul contractului este format dintr-un cumul de activități, servicii etc.,contractul sau anexele vor preciza tariful stabilit pentru fiecare în parte;

-dacă tariful este prevăzut în valută se va preciza obligatoriu data cursului valutar la care se va face facturarea sau plata;

-in cazul contractelor încheiate cu persoane fizice tariful, preţul sau retribuția vor fimenționate la valoarea lor netă, cu obligația achitării tuturor contribuțiilor conform legii;

-contractul trebuie să precizeze modalităţile de plată (avans, plată finală etc);

-autoritatea finanţatoare şi beneficiarul stabilesc prin contractul de finanţare nerambursabilă ca plăţile către beneficiar să se facă în tranşe, respectiv : avans, transă intermeriară și tranșă finală, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare alebeneficiarului;

-prima tranşă, avans, va fi de 45% din finanţarea acordată. 

-a doua tranşă de 45% din finanțarea acordată se poate acorda doar după decontarea integrală a primei tranșe. Solicitarea celei de-a doua  tranșe se va face pâna cel târziu la în ultima zi lucrătoare din trimestrul III al anului curent.
-finanţarea pentru o tranşă aferentă unei etape următoare a proiectului (exceptând avansul  de 45 % acordat) se acordă doar in baza documentelor justificative a cheltuielilor.

-solicitarea tranșei finale in procent de 10% din valoarea finanțării nerambursabile se va face pâna cel târziu în prima decadă a lunii decembrie a anului curent.
-suma acordată și neutilizată pâna în prima decadă a lunii decembrie a anului curent va fi evidențiată în raportul financiar final si se va restitui finanțatorului în primele 5 zile lucrătoare ale anului următor.
-este exclusă posibilitatea destinării fondurilor nerambursabile unei activităţi a cărei executare a fost deja începută sau finalizată la data încheierii contractului de finanţare;

-valoarea contractului reprezintă valoarea maximă ce poate fi decontată, chiar în situația încare suma aferentă facturată sau platită este mai mare;

-toate obligațiile părților se vor referi strict la realizarea proiectului finanțat;

-dacă este cazul, se vor aduce precizări legate de transport, cazare, masă, asigurări sau alte obligații conexe generatoare de costuri;

- se va specifica durata prestării serviciului;

- durata contractului trebuie să fie corelată cu durata proiectului de finanțare;

-contractul va fi semnat şi stampilat de către ambele părți, prin reprezentanții lor;

-atât contractele aferente cheltuielilor din finanțarea nerambursabilă cât şi cele efectuate dincontribuția proprie respectă acelaşi regim;

-in cazul tranzacțiilor internaționale contractele aferente vor fi prezentate traduse în limba română, de către un traducător autorizat.

b) Comanda

Respectă OMFP nr. 2634/2015 privind documentele financiar-contabile,cu modificările şi completările ulterioare.

c) Factura

Factura fiscală va fi întocmită în conformitate cu prevederile Codului Fiscal şi va conțineurmătoarele informații:

-seria şi numărul facturii;

-data emiterii facturii, data facturii este obligatoriu ulterioară datei contractului care are labază tranzacția;

-datele de identificare ale furnizorului, identice cu cele prezentate în contractul care stă labaza tranzacţiei;

-datele de identificare ale cumpăratorului, cumpăratorul este obligatoriu beneficiarulfinanțării;

-datele completate în câmpul Descriere produse/servicii vor fi în conformitate cu contractul/comanda care stă la baza tranzacției. Dacă factura este achitată cu un bon fiscal,numărul şi data bonului vor fi trecute pe factură;

-factura conține obligatoriu referirea la contractul care stă la baza tranzacției sau denumirea proiectului.

d) Chitanța/ordin de plată/dispoziție de plată/stat de plată/borderou achiziție

-documentele vor fi completate în conformitate cu OMFP nr. 2634/2015 privind documentele financiar-contabile, cu modificările şi completările ulterioare;

-documentele vor face referire obligatorie la numărul şi data facturii pe care o achită;

-ordinele de plată electronice vor fi prezentate alături de extrasul de cont;

-ordinele de plată către trezorerie vor fi prezentate alături de extrasul de cont;

-toate plățile vor fi confirmate prin prezentarea Registrului de Casă sau a extrasului de cont,vizat de instituții;

-statul de plată va fi semnat de conducătorul instituției, achitarea va fi atestată prin semnătura persoanei căreia i se cuvin banii in cazul platii in numerar si va fi însoțit de Dispoziția de plată;

-dispoziția de plată va avea număr, dată, va fi completată cu toate datele necesare, OMFP nr. 2634/2015 privinddocumentele financiar-contabile cu modificările şi completările ulterioare, va fi ştampilată, semnată de casier/reprezentantul legal;

-nici o plată nu va fi decontată de către finanțator fără dovada efectuării plăților cătrefurnizori/prestatori.

e) Procesul verbal de recepție

-va avea număr de înregistrare, dată şi va face referire la contractul/comanda care a stat labaza tranzacției;

-in cazul achiziționării de bunuri intrarea în gestiune va fi atestată prin Nota de Intrare/recepție(NIR). Modul de completare va fi în conformitate cu OMFP nr. 2634/2015 privind documentele financiar-contabile, cu modificările şi completările ulterioare;

-in cazul prestărilor de servicii (de orice tip) executarea lor va fi atestată prin Procesul verbal de recepție;

-obiectul procesului verbal de recepție va fi identic cu obiectul contractului a cărei realizare o atestă.

f) Notă de intrare-recepție (NIR)

Conform OMFP nr. 2634/2015 privind documentele financiar-contabile, cu modificările şi completările ulterioare.

g) Notă justificativă- conform Anexei nr. 14 la prezentul regulament
h) Tabel participanți/invitați/echipă de proiect- conform Anexei nr. 15 la prezentul regulament;

Art. 66 Nu se decontează decât cheltuielile aferente liniilor bugetare cuprinse în BVC (Anexa nr. 3) aferent Contractului de finanțare.
Art. 67 În cazul în care rămân linii bugetare neacoperite de cheltuieli acestea nu vor putea fi compensate cu sume aferente altor linii bugetare.
Art. 68 Beneficiarul poate efectua modificări asupra bugetului Contractului de finanţare prin transferuri între liniile din cadrul aceluiaşi capitol bugetar de cheltuieli eligibile sau între capitolele bugetare dacă acestea nu afectează scopul principal al proiectului şi dacă nu modifică valoarea totală eligibilă. Astfel de realocări se pot efectua numai în limita a 10% din suma înscrisa iniţial pe linia/capitol bugetar de pe care se doreşte să se facă transferul.

Liniile modificate prin diminuare nu mai pot fi suplimentate ulterior.

Liniile modificate prin suplimentare nu mai pot fi diminuate ulterior.

În acest sens beneficiarul, în momentul  efectării modificărilor asupra liniilor bugetare (diminuare/suplimentare) va formula o Notificare şi va ataşa bugetul rezultat în urma aplicării transferurilor.

Art. 69 Contribuția proprie trebuie să se refere strict la acțiunile şi evenimentele proiectului aşacum au fost descrise în Contractul de finanţare.

Art. 70 O cheltuială poate să fie decontată numai către o singură autoritate finanţatoare. Beneficiarul îşi asumă respectarea acestui principiu prin Declaraţia de angajament notarială (Anexa nr. 10).

Art. 71 Bugetul proiectului aprobat va fi exprimat exclusiv în lei (RON) şi va rămâne ferm pe toată durata de îndeplinire a contractului de finanţare nerambursabilă semnat în urma evaluării proiectului.
Capitolul X   Procedura de raportare şi control 

Art. 72 

1. Pe parcursul derulării contractului solicitanţii care au primit finanţare au obligaţia să prezinte Direcţiei de Asistenţă Socială a Municipiului Timişoara următoarele raportări:

- raportare pentru solicitarea tranșei a doua: raportul însotit de documente justificative va fi depus până cel târziu  în ultima zi lucrătoare din trimestrul III al anului curent în vederea justificării avansului;

- raportare finală: raportul însotit de documente justificative va fi depus in termen de 10 zile de la incheierea activității dar nu mai târziu de prima decadă a lunii decembrie a anului curent în vederea justificării  cheltuielilor finale ale proiectului şi va cuprinde obligatoriu justificarea cheltuielilor la nivelul întregului proiect cuprizând atât finanţarea proprie cât şi finantarea acordată de la bugetul local prin Direcţia de Asistenţă Socială a Municipiului Timişoara.

2. Raportările vor fi întocmite în conformitate cu Anexa  nr. 4 la Regulament şi vor fi depuse atât pe suport de hârtie cât şi în format electronic la adresa de e-mail s.strategiiprograme@gmail.com, fiind însoţite de documentele justificative pentru cheltuielile efectuate. 

4. În cazul în care beneficiarul nu face dovada întrebuinţării sumelor conform proiectului aprobat sau nu depune raportul financiar şi raportul de activitate în termenele prevăzute, beneficiarul va avea obligaţia ca în termen de 5 (cinci) zile lucrătoare de la solicitarea finanţatorului să restituie sumele primite.
5. Beneficiarul finanţării va stabili durata contractului de finanţare astfel încât depunerea decontului final să se realizeze în anul calendaristic în care s-a acordat finanţarea dar nu mai târziu  de prima decadă a lunii decembrie a anului curent.
6. Autoritatea finanţatoare îşi rezervă dreptul de a face verificări, atât în perioada derulării contractului de finanţare nerambursabilă cât şi ulterior validării raportului final, timp de 5 ani de la validarea raportului final de activitate şi a raportului financiar.

7. Contractele de finanţare nerambursabile vor prevedea, sub sancţiunea nulităţii, calitatea Curţii de Conturi şi a Serviciului Audit din cadrul primăriei de a exercita controlul financiar asupra derulării activităţii nonprofit finanţate din fondurile publice alocate.

8. Regimul de gestionare a sumelor finanţate şi controlul financiar se realizează în condiţiile legii. Verificarea sumelor utilizate se va face de către compartimentele de specialitate/comisii de evaluare. Dosarul complet conţinând raportul finalal proiectului trebuie păstrat timp de 5 ani în arhiva aplicantului pentru un eventual audit ulterior.

9. La finalul exerciţiului bugetar, dar nu mai târziu de 15 zile de la încheierea acestuia, Direcţia de Asistenţă Socială a Municipiului Timişoara are obligaţia întocmirii unui raport cu privire la contractele de finanţare nerambursabilă încheiate în cursul anului fiscal, care va cuprinde programele finanţate, beneficiarii şi rezultatele contractului. Raportul va fi publicat în Monitorul Oficial al României, Partea a VI-a, precum şi pesite-ul autorităţii finanţatoare.

Art.73  

Toate raportările vor fi depuse la Direcția de Asistență Socială a Municipiului Timișoara, situată pe str. Ioan Plavoșin, nr. 21, cu adresa de înaintare întocmită conform Anexei 7 la regulament. 

Capitolul XI - Sancţiuni 

Art. 74 Contractele de finanţare pot fi reziliate de plin drept, fără a fi necesară intervenţia instanţei de judecată, în termen de 10 zile calendaristice de la data primirii notificării prin care părţii în culpa i s-a adus la cunoştinţă că nu şi-a îndeplinit obligaţiile contractuale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzatoare a uneia sau mai multor obligaţii contractuale. 

Art. 75 În cazul rezilierii contractului ca urmare a neîndeplinirii clauzelor contractuale beneficiarul finanţării este obligat în termen de 5 zile să returneze autorităţii finanţatoare sumele primite, cu care se reîntregesc creditele bugetare ale acestuia, în vederea finanţării altor programe şi proiecte de interes public. 

Art. 76 Pentru sumele restituite ca urmare a rezilierii contractului beneficiarii finanţării datorează dobânzi şi penalităţi de întârziere, conform legislaţiei privind colectarea creanţelor bugetare, care se constituie în venituri ale bugetului local. 

Art. 77 Nerespectarea termenelor şi a prevederilor din contract duce la pierderea tranşei finale precum şi la interzicerea participării pentru obţinerea finanţării pe viitor. 

Capitolul XII  Dispoziţii finale 

Art. 78 (1) Orice comunicare, solicitare, informare, notificare determinate de aplicarea prevederilor prezentului Regulament se vor face sub formă de document scris.  

(2) Orice document scris trebuie înregistrat în momentul depunerii, transmiterii şi al primirii la Direcția de Asistență Socială a Municipiului Timişoara, str. Ioan Plavoșin, nr. 21.  

(3) Documentele transmise prin poştă electronică sau fax vor fi luate în considerare numai în măsura în care au fost confirmate de primire şi expeditorului i s-a comunicat numărul de înregistrare.  

(4) În cazul în care documentele scrise se transmit în formă electronică acestora le sunt aplicabile prevederile legale referitoare la semnătura electronică, astfel încât să îndeplinească condiţiile de probă şi de validitate ale unui act juridic. 

Art. 79 Prezentul regulament se completeaza cu prevederile legale în vigoare. 

Art. 80 Prevederile prezentului regulament vor fi aplicate tuturor finanţărilor nerambursabile acordate din bugetul local  pentru activităţi non profit care contribuie la implicarea comunității în implementarea strategiei de dezvoltare a municipiului Timisoara.  

